It-Tielet Pitazz – Paragrafi 1011-1020 Illum ġie jżurni l-Mulej, għafasni ma' Qalbu u qalli, Strieħ, ċkejkna Tiegħi, jiena dejjem miegħek. + 8 ta' Marzu 1937. Illum, filwaqt li kont qiegħda nitlob għall-intenzjoni ta' Patri Andrasz, f'daqqa waħda fhimt b'liema mod intimu din ir-ruħ kienet qed tikkomunika ma' Alla u kemm kienet togħġob lill-Mulej. Din il-ħaġa ferrħitni immens, għax jiena nixtieq b'qalbi kollha li l-erwieħ kollha jingħaqdu ma' Alla mill-qrib kemm jista' jkun. + Waqt it-talb illum, ruħi tant kienet mimlija b'xewqa hekk kbira li nibda x-xogħol li ma stajtx inżomm l-entużjażmu li kont qiegħda nħoss. O, b'liema ħerqa nixtieq li l-erwieħ f'din il-Kongregazzjoni jippreżentaw ruħhom quddiem it-tron ta' Alla u l-ħin kollu jittalbu l-ħniena Tiegħu li ħadd ma jista' jifhem għad-dinja kollha, filwaqt li jfaħħru u jigglorifkaw din il-ħniena ta' Alla bla tarf. Forza misterjuża qiegħda timbuttani biex naġixxi. 12 ta' Marzu 1937. Stajt nara l-għeja ta' ċertu saċerdot (probabilment Dun Sopocko) li l-Mulej immarkalu triq iebsa u diffiċli; imma l-frott tal-ħidma tiegħu hu ħaj; jalla Alla jagħtina ħafna erwieħ bħal dawn, li jkunu kapaċi jħobbuh f'nofs l-ikbar turmenti. + Illum ħassejt kemm ċerta ruħ moribonda kienet qiegħda tixtieq it-talb. Bqajt nitlob sakemm ħassejt li kienet mietet. L-erwieħ moribondi jeħtieġu tant it-talb! O Ġesu', nebbaħ lill-erwieħ jitolbu spiss għall-moribondi. 15 ta' Marzu 1937. Illum dħalt fl-imrar tal-Passjoni tal-Mulej Ġesu'. It-tbatija tiegħi kienet purament spiritwali. Tgħallimt kemm id-dnub hu tal-biża'. Alla wrieni l-kruha kollha kemm hi tad-dnub. Tgħallimt fil-fond ta' ruħi kemm hu ikrah id-dnub ukoll l-iċken wieħed, u kemm jitturmenta lil ruħ Ġesu'. Nippreferi nbati elf infern milli nagħmel ukoll l-iċken dnub venjali. Il-Mulej qalli, Irrid ningħata lill-erwieħ u nimliehom bi mħabbti, imma ftit huma dawk li jridu jaċċettaw il-grazzji kollha li mħabbti għandha intenzjoni li tagħtihom. Il-grazzja Tiegħi ma tintilifx; jekk ir-ruħ li għaliha tkun intenzjonata ma taċċettahiex, ruħ oħra toħodha. Spiss inħoss li ċerti persuni qegħdin jitolbu għalija. Din l-esperjenza tiġi f'daqqa waħda ġewwa ruħi, imma mhux dejjem inkun naf liema persuna tkun qiegħda tinterċedi għalija. Jiena nkun naf ukoll meta xi persuna jkollha l-inkwiet minħabba xi ħaġa li għandha x'taqsam miegħi; ta' din il-ħaġa jkolli għarfien kbir ġewwa fija, minkejja li jkun hemm id-distanza (li tkun qegħda tifridna) tkun kbira ħafna. 1019. 18 ta' Marzu 1937. Sirt naf li jiena rċevejt ċerta grazzja li lili ġġibni f'intimita' u f'għaqda kbira mal-Mulej. Dan Hu jgħarrafhuli permezz ta' dawl interjuri. Huwa jippermettili nsir naf il-kobor u l-qdusija Tiegħu u b'kemm ġentilezza Hu jitbaxxa sa ħdejja. Huwa jagħtini għarfien esklużiv ta' mħabbtu għalija, u kif Hu l-Mulej ta' kollox b'mod assolut, u wkoll kif Hu jingħata lir-ruħ filwaqt li jissospendi l-liġijiet kollha tan-natura. Huwa jaħdem kif irid. Jiena nista' nifhem kif iseħħ iż-żwieġ spiritwali ta' ruħ ma' Alla, li m'għandu l-ebda manifestazzjoni esterna. Huwa att purament interjuri bejn ir-ruħ u Alla. Din il-grazzja ġibditni sa ġewwa l-istess ċentru jaqbad tal-imħabba ta' Alla. Wasalt li nifhem il-kwalita' Trinitarja Tiegħu u kif l-Esseri Tiegħu Hu assolutament Wieħed. Din il-grazzja hi differenti mill-grazzji l-oħrajn kollha. Tant hi grazzja estremament spiritwali li ma nafx kif nista' nispjegaha lanqas nagħti xi ħjiel tagħha.
Djarju ta' Swor Fawstina – It-3 Pitazz (par.1011-1020)